**Конкурсът за студенти „Млад одитор“ стартира за 13-а поредна година**

*Официалното начало на националния конкурс бе дадено на 5 март 2024 г., а сред организаторите е бизнес университетът ВУЗФ*

На **5 март 2024 г**., за тринадесета поредна година, стартира **конкурсът „Млад одитор”**, в който взимат участие студенти от цялата страна.

Основни организатори на конкурса са **Висшето училище по застраховане и финанси (ВУЗФ),** **oдиторски дружества „Ейч Ел Би България“ ООД** и **„Захаринова Нексиа” ООД.**

За тринадесета поредна година националният конкурс отваря вратите си за всички **студенти и докторанти,** обучаващи се в **професионално направление Икономика**, от всички университети и колежи в България, независимо от степента и формата си на обучение.

През годините „Млад одитор“ се доказа като един от малкото успешни състезателни формати, събирайки на едно място студенти от различни университети в България с интереси в сферата на одита и счетоводството. В предходните издания на конкурса до момента са се включили над 1000 студенти от над 11 университета в страната.

Идеята за конкурса се ражда поради съществуващата до известна степен неяснота около фигурата на одитора, както и с основна цел да се утвърди необходимостта от външна, независима и максимално обективна оценка за финансовото състояние на компаниите.

През 2024 г. конкурсът ще премине през **3 етапа - регистрация, тест и казус.**

**Първият етап е регистрацията на участниците**, която ще се извършва в дните от 5 март до 1 април 2024 г. Всеки един участник се счита за регистриран след коректно попълнена и депозирана форма за регистрация. Регистрационната форма се намира на сайта на ВУЗФ и може да бъде попълнена [ТУК](https://vuzf.bg/forms/mlad-oditor-2024).

След приключване на срока за регистрация, допуснатите участници за втория етап на конкурса получават на електронната си поща потвърждение за успешната регистрация и допускане до втори етап.

**Вторият етап на състезанието е тест**, който ще бъде отворен за участие от 3 април до 01 май 2024 г. Всеки участник ще получи достъп до линка с качения тест, който да реши.

**Третият етап** **на конкурса се изразява в решаване на казус.** До него се допускат участниците, които са решили теста от предишния етап с над 50% верни отговори.

Участниците, допуснати до казуса, ще могат да изпратят решението си в срок от 9 май до 2 юни 2024 г. на имейл [mladoditor@hlb.bg](mailto:mladoditor@hlb.bg).

До участие в конкурса не се допускат кандидати, работещи в одиторски дружества или печелили „Млад одитор“ в предходни години. Конкурсът се провежда на български език.

И тази година, на успешно изявилите се кандидати, ще бъдат предложени много и различни награди. Стажове в одиторски дружества, стипендии за последващо образование - това са само част от наградите за победителите в конкурса „Млад одитор“ - 2024 г.

Официални партньори на конкурса са **Сметната палата на Република България**, **Комисия за публичен надзор на регистрираните одитори** и **Институт на дипломираните експерт-счетоводители в България.**

Повече информация за конкурса може да намерите на сайта на университета: [vuzf.bg](https://vuzf.bg).

*За организаторите:*

***Висшето училище по застраховане и финанси (ВУЗФ)*** *е първото в България частно специализирано висше училище в областта на финансите, счетоводството, застраховането, социалното осигуряване, финансовия мениджмънт и маркетинг. Висшето училище по застраховане и финанси предлага обучение на високо равнище, съизмеримо с водещи университети от Европа и САЩ. Мисията на ВУЗФ е да подготвя висококвалифицирани специалисти в областта на икономиката и да развива икономическата наука в съответствие с потребностите на съвременната практика.*

***«Ейч Ел Би България» ООД*** *е одиторско дружество вписано в регистъра на Института на дипломираните експерт-счетоводители под №017. Компанията е основана през 1999 г. като «Биекс Одит». През месец юни 2008 г. компанията бе приета за член на HLB International - международна мрежа на одиторски и консултантски компании, създадена през 1969 г., с 745 офиса в над 153 държави и 27 485 служители.*

***„Захаринова и партньори“ ООД*** *е водеща одиторска и консултантска компания, основана през 2009 г. като „Захаринова и Партньори“ ООД. Компанията е вписана в регистъра на Института на дипломираните експерт-счетоводители под №138. През 2018 г. дружеството обяви включването си в международната одиторска и консултантска мрежа на Nexia International и приема името „Захаринова Нексиа“ ООД.*